Nabi Yesayadi aupu peramnga utopu Yohanes yau.
Yaudi nimi kuna cap,
mo cemna cap men kuramu mutu dinin,
Yordan me damai dana-dana teka tenena nesala dopra me dongoramu.
Tonda,
Yohanesdi peteremamu ngeda,
ake.
“Nesala kange dipru neitamai di mali teneramenge keca cap,
mali kuramenge keca cap yuma tapra,
amnyo karikrongepa,
Allahdi nun mali kunup keca yuma lyemna tep,
gum kupra deipredi,
kaukepkamsere,”
Yohanesdi upepra peteremamudi,
teka tenena nesala yuma dopra me dongoramu.
Ila ati arum domi mutu,
Yerusalem mutu kurami nesala cap,
Yudea tara neitamai kurami nesala cap,
denge pio weika di Yohanes peteremamngai gekerbarami.
Baramidi,
sun mali kurami keca yumada,
yuk nesala gekenmana neitamai di katuaipu lap perami.
“Nun tek sisi mali kuramupke,”
pepra,
sun mali kurami keca yuma lap pepra tamamipa,
Yohanesdi anesala tep,
me dongoramu.
Atek tenerami nesala me dongoramu me sida,
Yordan me.
Yohanesdi unta bisam potong dopra opkal wipra dongoramu.
Abisam bolpu deiyoteng deriramu.
Tonda,
Yohanes er jeramu kecada,
mong mokon cap,
sul po cappu jepra kuramu.
Akuramudi peramu ngeda ake.
“Ne menmena yasi ngeboda,
puto gum ngebo dinin,
amenda taru yankamra deiyo ngeboda,
ila puto weik ngebo kurure.
Neda mambul gum ngebo kunedi,
er amutarapu kununa tep,
erda ila mambul ngebo cadi,
er yantang deiki kemna keca,
er sida sandal,
er sandal koudongon tapuda,
nedi geipdongopra melipra men loptaptene.
Neda mambul gum ngebo kununa tep aupu pepsene.
Neda me sisapu dongosenun dinin,
angeboda,
Allah er Lek Sambala weika di karenkamsere.
Kareserepa,
sun dipru neitamai wekseredi,
dekpepra kunkamsere.”
Yohanesdi peramu.
Yohanes aupu peteremamu taruda,
Yesus Galilea tara dinin,
Nasaret mutu di,
Yohanesdi teka tenena nesala dopra me dongoramngaipu yau.
Yesusda,
Yordan mekin yaupa,
Yohanesdi Yesus me dongopu.
Me dongopupa,
me pumbon di me wekrapkanen,
tengdongou taruda,
Allahdi im deiki buplan paktapupa,
Yesus dinmaupa,
Allah er Lek Sambalada yal ma ma urasin utopu kuprapudi,
Yesus er nong deiki bungyau.
Bungyau taruda,
Allah im deiki di aupu peipu.
“Kanda ne Mi Sisa kurume.
Nedi kan tep,
pio bicau tenekenedi,
ne kange pio derikunune.”
Allahdi pepu.